শতাব্দী ছুঁয়েছে দু’বছর আগেই। কিন্তু এখনও মুরগির ডিমের প্রবেশ নিষেধ রাসবিহারী মোড়ের পাইস হোটেলে।
১৯১৫ সালে রাসবিহারী মোড়ের কাছে গড়িয়াহাট রোডের পাশে তৈরি হয়েছিল পাইস হোটেল তরুণ নিকেতন। শতাব্দী পেরিয়ে গেলেও জনপ্রিয়তায় ভাটা পড়েনি। সময়ের সঙ্গে তাল মিলিয়ে বহিরঙ্গে কিছু বদল এলেও মুরগির ডিম নিয়ে এখনও ‘কট্টরপন্থী’ হোটেলের বর্তমান মালিক বরুণ দেব। তাঁর সাফ কথা, ‘‘বাঙালি হোটেলে মুরগির ডিম থাকবে কেন! আমরা হাঁসের ডিম ছাড়া অন্য কিছু বেচব না।’’
মুরগির ডিমে আপত্তি কোথায়? বরুণ বলেন, ‘‘অধিকাংশ বাঙালি বাড়িতেই  দীর্ঘদিন মুরগি ঢুকত না। নব্বইয়ের দশক পর্যন্ত আমরাও হোটেলে মুরগি রান্না করতাম না। কিন্তু তার পর খদ্দেরের চাহিদায় মুরগির মাংস চালু করতে হয়েছে। কিন্তু মুরগির ডিম নিয়ে কোনও আপস করব না।’’ তিনি জানান, তাঁদের হোটেলে হাঁসের ডিম রান্না হয়। খদ্দেররা তা তৃপ্তি করেই খান।
হরেক রকম খাবারের দোকানের ভিড় টপকে তরুণ নিকেতনে ঢুকলেই মনে হয় সময় থেমে আছে পুরনো কলকাতায়। ব্ল্যাকবোর্ডে চক দিয়ে লেখা হয় মেনু। লেখা রয়েছে— ‘এই প্রতিষ্ঠান সম্যকরূপে পাইস হোটেলের নিয়মানুসারে পরিচালিত।’ কেমন সেই নিয়ম? বরুণ জানান, এখানে ‘থালি’র ব্যবস্থা নেই। পাতা, গ্লাস, লেবু থেকে শুরু করে ভাত অথবা মাছ— সব কিছুরই আলাদা দাম দিতে হবে।
বরুণ তৃতীয় প্রজন্ম। ১০২ বছর আগে তাঁর ঠাকুরদা তরুণ দেব নিজের নামানুসারে হোটেল তৈরি করেছিলেন। তখন মাটিতে চাটাই পেতে খেতে দেওয়া হত। ১৯৭৫ সালে আসে শ্বেতপাথরের টেবিল আর কাঠের চেয়ার।
শতাব্দী বদলেছে, বদলায়নি তরুণ নিকেতনের মুরগির ডিমে আপত্তি।